Derry Girls. Sraith theilifíse a bhí á craoladh ar Channel 4 é Derry Girls, dráma grinn suite i nDoire sna blianta 1994-1996 le linn na dTrioblóidí. Bhí ardmholadh faighte ag "Derry Girls" as an léargas atá tugtha ag an gclár ar shaol na n-óg i dTuaisceart Éireann le linn na 1990idí.
Sraith.
Tá an tsraith lonnaithe sna nóchaidí luatha agus dá bharr tá na Trioblóidí mar chúlra, agus go minic, mar théama sa chlár. Coiméide bharrúil na háiféise atá anseo, seachas aon rud eile. 
Is iad Erin agus na cairde scoile Orla, Clare, Michelle agus James a thugann fócas agus gluaiseacht agus treoir don insint atá breac le tírdhreach polaitiúil Dhoire. Páistí scoile agus saighdiúirí óga ar patról ag casadh dá chéile amhail is dá mba é an rud ba nádúrtha ar domhan é. 
Baineann an tsraith súp as na turais siar bóithrín na smaointe agus gach clár lán go gad de thagairtí do nósanna, cultúr coiteann agus dearcthaí na linne. É sin ar fad gan trácht ar an bhfuaimrian, chun na cosa a chur ag luascadh agus na cuimhní cinn a bhíogadh.
Éiríonn leis an gclár truamhéala agus gruaim na tréimhse a chniotáil le baois agus soineantacht na hóige. Cinnte téann rudaí chun áiféise ar uairibh ach tá gach clár lán le carúil chaolchúiseacha agus leibhéal deisbhéalach.
Léiriú.
Thosaigh an tsraith ar Channel 4 ar an 4 Eanáir 2018. Ghnóthaigh an clár lucht féachana 2.4 milliún an chéad oíche. Bhíodar ag treochtáil ar fud an domhain, creid nó ná creid, ar Twitter. Ba  é "Derry Girls" an clár ba mhó ráchairt ar Channel 4 oíche a sheolta ó aimsir "The Inbetweeners".
Thosaigh an dara sraith ar an 5 Márta 2019 agus an tríú sraith ar an 12 Aibreán 2022, an tsraith dheireanach. Bhí tsraith ar fáil ar Netflix srl níos déanaí.
Ní gan dua a rinneadh an clár. Dúirt Bhí Christina Molloy, a bhí ag obair mar chúntóir sa rannóg deartha, “Bhí sé an-chrua [ag obair ar "Derry Girls"] mar gheall ar an ngeimhreadh agus mar gheall ar an obair uilig a bhí le déanamh againn. Ag deireadh an lae, bhí sé ag breathnú iontach ach bhí an jab é féin an-deacair. Bhí matáin tarraingthe i mo dhroim uaireanta, bhí an oiread sin oibre le déanamh. Bhí tú ag obair aon uair an chloig déag ó Luan go hAoine agus bhí cúpla Satharn agus cúpla Domhnach caite isteach freisin. Níl tada "glamorous" faoi!.” 
Carachtair.
Scríobh Lisa McGee an tsraith, – a dílseacht, a cluas agus an t-ionracas arb é cuspóir a healaíne é a thugann mealltacht agus fírinne agus creidiúnacht do na carachtair dheisbhéalacha ina gcuireann sí puth éadrom na beatha. Bhuaigh McGee duais Bafta TV don ghreann scripte is fear le "Derry Girls".
Teach suimiúil é teaghlach Quinn, Doire Cholmcille, 1994. Tá Ma Mary ag deireadh na foighne, nach mór, le gach éinne timpeall uirthi – an déagóir iníne, Erin; an liúdramán d’fhear céile, Gerry; Aunt Sarah is a hiníon Orla a bhfuil bheith istigh acu léi, beirt atá pas beag ar shiúl leis na sióga, tá’s agat. Murar leor sin, mar bharr ar gach donas, cad is féidir a dhéanamh le Granda Joe, cráiteachán cantalach na slaiseanna nimhneacha síoraí sa chúinne.
Is iad na príomhcharachtair Erin Quinn, Michelle, Orla, Clare agus James. 
Gaeilge.
Bhí TG4 agus an BBC ag iarraidh teacht ar scríbhneoir sna 2020idí a chumfadh "Derry Girls" na Gaeilge. Bhunaigh an Ciste Craoltóireachta Gaeilge, TG4 agus BBC Gaeilge scéim chun spreagadh a thabhairt do scríbhneoirí Gaeilge sraith drámaíochta éadrom chomhaimseartha a scríobh.
Doire.
Nochtadh múrphictiúr de chliar na sraithe ar bhalla i gcathair Dhoire.